ጅማ ዩኒቨርሲቲ በአሻራ የተደገፈ ሕክምና ጀመረ
ጅማ፡- የጅማ ዩኒቨርሲቲ ከወረቀት ሙሉ ለሙሉ ነፃ በሆነ መንገድ በአሻራ የተደገፈ ሕክምና መስጠት መጀመሩን አስታወቀ።ሥራውን ለማከናወን የሚያስችለውን ሶፍት ዌር የማበልፀግ ሥራ አጠናቆ ወደ ተግባር መግባቱን አስታውቋል። የጅማ ዩኒቨርሲቲ የማህበረሰብ አገልግሎትና ኢንጌጅመንት ዳይሬክተር ዶክተር ጉዲና ተረፈ በተለይም ለኢትዮጵያ ፕሬስ ድርጅት እንደገለፁት፤ የጤናው ዘርፍ ላይ ያለውን ችግር ለማቃለል ብዙ ተሰርቷል።የዳታ ማኔጅመንት ሥራዎችን በቀላል ዘዴ ለማከናወን አዲስ ሶፍት ዌር በልፅጓል። በወረቀት ላይ ብቻ በሚፃፉ መረጃዎች የታካሚዎችን ትክክለኛ መረጃ ማግኘት አስቸጋሪ መሆኑን በጤና ተቋማት ላይ በተካሄደ ጥናት መረጋገጡን ዶክተር ጉዲና ገልጸው በወረቀት ላይ የተመሰረቱ ሥራዎች ረጅም ጊዜ የሚወስዱ ከመሆናቸውም ባሻገር ታካሚዎች ያለካርድ ወደ ጤና ተቋማት ሲሄዱ ሕክምና ለማግኘት እንደሚቸገሩም ተናግረዋል፡፡ እነዚህንና መሰል ችግሮችን ለመቅረፍ የሚያስችል ጥናትና ምርምር በዩኒቨርሲቲው አማካኝነት በመካሄዱና ወደ ተግባርም በመቀየሩ ሙሉ ለሙሉ ከወረቀት ንክኪ ነፃ በሆነ መንገድና በአሻራ ብቻ የተደገፈ የመረጃ አያያዝና ሕክምና የሚያገኝበት አሠራር ተጀምሯል፡፡ ምርምሩን ለማከናወን የሚያግዙ ግብዓቶችና ሶፍትዌሮችን ለመግዛት 200ሺ ብር ወጪ መደረጉንና ለተመራማሪ መምህራን አንዳችም ሳይከፈል ለማህበረሰቡ በነፃ የተበረከተ መሆኑን ዶ/ር ጉዲና አስገንዝበዋል።እንደ ዶክተሩ ገለፃ፤ ሴቶችና ወጣቶች ሥራ ዕድል ፈጠራ፣ በከተማ ፅዳትና አያያዝ፣ በጤና፣ የግብርና ሥራውን ለማዘመን የሚረዱ ቴክኖሎጂዎች፣ በትምህርት ጥራት በመሳሰሉት ጉዳዮች ላይ ሰፊ የጥናትና ምርምር ሥራዎች በስፋት እየተከናወነ መሆኑን ገልጸዋል። በጅማ ዩኒቨርሲቲ የቴክኖሎጂ ኢንስቲትዩት ኤሌክትሪካልና ኮምፒዩተር ኢንጅነሪንግ ፋካሊቲ መምህርና በአሻራ የተደገፈ ሕክምናን ለማግኘት የሚያስችል ሶፍትዌር ካበለፀጉት መካከል አንዱ የሆኑት አቶ ጋዲሳ ዋቅጋሪ በበኩላቸው፤ በጤና ተቋማት ተከታታይ ሕክምና ያላቸው ታካሚዎች ላይ በተደረገ የዳሰሳ ጥናት የታካሚዎች መረጃ አያያዝ ላይ ከፍተኛ ክፍተት እንደነበረና የታካሚዎች ሙሉ መረጃ ከካርድ ክፍል ለማግኘት ረጅም ጊዜ የሚወስድ ሆኖ ተገኝቷል።ታካሚዎችም ወደጤና ተቋም ሲመጡ ቀደም ሲል የታከሙበትን ካርድ አሊያም መረጃ ካልያዙ ሕክምና ለማግኘት እንደሚቸገሩና ሀኪሞችም ቀደም ሲል የነበረውን የታካሚዎች መረጃ ለማወቅ ይቸገራሉ።በመሆኑም ሕክምናው በተፈለገው መጠን ሊሳካ አይችልም።ካርድ ይዞ የመጣ ታካሚ ቢኖርም የመቀደድ እና የመተጣጠፍ ችግር ያጋጥማል።በተለይም ደግሞ ማንበብና መፃፍ ለማይችሉ ሰዎች እጅግ አስቸጋሪ ሁኔታዎች መኖራቸውን አመልክተዋል።ተከታታይ ሕክምና ያላቸው ታካሚዎችም በቸልታ ወይንም ቀኑን በመዘናጋት የቀጠሮ ቀን ያሳልፋሉ።ዩኒቨርሲቲውም ችግሩን በመገንዘብ ለመፍትሄው ምርምር መጀመሩንና፤ ከሥራ አጋሮቻቸው ጋር ከማስተማር ጎን ለጎንም በአሻራ የተደገፈ ሕክምና ለማግኘት የሚያስችል ቴክኖሎጂ ይፋ ማድረጋቸውን ጠቁመዋል። እንደ ተመራማሪው ገለፃ፤ ማንኛውም ታካሚ ወደ ሕክምና ሲመጣ ሙሉ መረጃው ኮምፒተራይዝድ በሆነ መንገድ የሚመዘገብ ሲሆን በመጨረሻ የእጅ አሻራ ይሰጣል።ከዚህ በኋላ ወደጤና ተቋም ሲመጣ ሙሉ መረጃ በሰከንዶች ውስጥ በጣት አሻራ የሚለይ በመሆኑ ካርድ መያዝ አያስፈልገውም።ለተመላላሽ ታካሚዎች የቀጠሮ ቀን እንዳይዘነጉ በእጅ ስልካቸው ላይ አጭር መልዕክት ይልካል።ሰዎች የሚበዙ ከሆነም ተለዋጭ ቀጠሮ ለመስጠት ሶፍትዌሩ በራሱ ጊዜ አጭር መልዕክት ይልካል።ይህን ቴክሎጂ በአሁኑ ወቅት ሥራ ለማስጀመር ለጅማ ጤና ተቋም ስልጠና እየተሰጠ ነው።መረጃውን የሰሙ በርካታ የግል የጤና ተቋማት ደግሞ ይህን ሶፍትዌር ለመጠቀም ከዩኒቨርሲቲው ጋር እየተነጋገሩ መሆኑን ጠቁመው፤ በቀጣይ በአገር አቀፍ ደረጃ የጤና ተቋማትን ተጠቃሚ ለማድረግ መታቀዱን አስረድተዋል።ጅማ ዩኒቨርሲቲ ‹‹we are in the community›› ወይንም ‹‹እኛ ያለነው በማህረሰቡ ውስጥ ነው›› በሚል መሪ ሐሳብ የምርምርና ማህበረሰብ አገልግሎት እየሰጠ ሲሆን በአሁኑ ወቅት በተለያዩ መርሐ ግብሮች በመጀመሪያ ዲግሪ፣ በማስተርስ እና በዶክተሬት ተማሪዎችን እያሰለጠነ ይገኛል፡፡አዲስ ዘመን ጥር 9/2012ክፍለዮሐንስ አንበርብር 